PREDKLADACIA SPRÁVA
 

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 32 Legislatívnych pravidiel vlády Slovenskej republiky Ministerstvo cestovného ruchu a športu Slovenskej republiky (ďalej len ,,ministerstvo športu“) predkladá 
návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení neskorších predpisov (tlač 1413) (ďalej len ,,poslanecký návrh“).

Ministerstvo športu k poslaneckému návrhu uvádza nasledovné:

Všeobecne
Podľa dôvodovej správy je cieľom poslaneckého návrhu reagovať na situáciu spôsobenú absenciou športového strediska, ktoré by venovalo pozornosť aj zdravotne postihnutým športovcom v rozvíjaní ich športového potenciálu a systematickej prípravy. V súčasnom znení zákona o športe ustanovenie § 62 upravuje postavenie „iných ústredných orgánov štátnej správy“, ktoré v rámci svojej pôsobnosti v oblasti športovej reprezentácie podporujú a zabezpečujú činnosť zriadených rezortných športových stredísk v súlade s jednotnými pravidlami podľa ustanovenia § 55 ods. 2 zákona o športe a podporujú športové organizácie.
Cieľom navrhovanej úpravy v § 62 ods. 2 zákona o športe je vytvoriť jednoznačný právny základ pre fungovanie nového typu rezortného športového strediska, ktoré bude pôsobiť ako rozpočtová organizácia Ministerstva práce, sociálnych vecí a rodiny Slovenskej republiky, a podporiť vybrané skupiny zdravotne postihnutých športovcov v súlade s jednotnými pravidlami podľa ustanovenia § 55 ods. 2 zákona o športe z hľadiska sociálneho, integračného, zdravotného a spoločenského významu športu. 

Stanovisko

Ministerstvo športu zaujíma k poslaneckému návrhu nasledovné stanovisko:
Navrhovanú úpravu zákona č. 440/2015 Z. z. o športe a o zmene a doplnení niektorých zákonov v znení neskorších predpisov považuje ministerstvo športu za dôvodnú a stotožňuje sa predkladateľmi v potrebe vytvorenia nového typu rezortného športového strediska v pôsobnosti Ministerstva práce, sociálnych vecí a rodiny Slovenskej republiky. Podpora športovcov so zdravotným postihnutím prostredníctvom rezortného športového strediska je opodstatnená z hľadiska sociálneho, integračného, zdravotného a spoločenského významu športu pre túto skupinu obyvateľstva. 
  
Vzhľadom na vyššie uvedené ministerstvo športu súhlasí s vecným zámerom poslaneckého návrhu zákona  a neuplatňuje k nemu ani legislatívno-technické pripomienky.


Medzirezortné pripomienkové konanie 

Návrh zákona bol predmetom medzirezortného pripomienkového konania, v rámci ktorého uplatnilo obyčajnú pripomienku Ministerstvo financií Slovenskej republiky a Ministerstvo hospodárstva Slovenskej republiky. 
V nadväznosti na pripomienku Ministerstva financií Slovenskej republiky uplatnenú v medzirezortnom pripomienkovom konaní uvádzame, že v  súvislosti so zriadením rezortného športového strediska v gescii Ministerstva práce, sociálnych vecí a rodiny SR sa predpokladá negatívny vplyv na rozpočet verejnej správy. Predpokladané finančné vplyvy na štátny rozpočet kapitoly Ministerstva práce, sociálnych vecí a rodiny SR predstavujú na rok 2027 sumu 1 700 000 eur. V nasledujúcich rokoch 2028 – 2029 predstavujú sumu 2 000 000 eur ročne. Uvedené vplyvy sú zabezpečené v rámci schváleného limitu výdavkov kapitoly Ministerstva práce, sociálnych vecí a rodiny SR.


Záver

	Na základe vyššie uvedeného ministerstvo športu odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení neskorších predpisov (tlač 1413) súhlas. 

